ประกาศกระทรวงมหาดไทย เรื่อง การยกเว้นข้อห้ามมิให้คนต่างด้าวเข้ามาในราชอาณาจักรเป็นการเฉพาะสำหรับคนต่างด้าวสัญชาติพม่า ลาว และกัมพูชา ตามมติคณะรัฐมนตรี เมื่อวันที่ 13 กุมภาพันธ์ พ.ศ. 2555

ประกาศกระทรวงมหาดไทย

ประกาศกระทรวงมหาดไทย
เรื่อง
การยกเว้นข้อห้ามมิให้คนต่างด้าวเข้ามาในราชอาณาจักรเป็นการเฉพาะ
สำหรับคนต่างด้าวสัญชาติพม่า
ลาว และกัมพูชา ตามมติคณะรัฐมนตรี
เมื่อวันที่ ๑๓
กุมภาพันธ์ พ.ศ. ๒๕๕๕[๑]

อาศัยอำนาจตามความในมาตรา ๑๗ แห่งพระราชบัญญัติคนเข้าเมือง พ.ศ. ๒๕๒๒
รัฐมนตรีว่าการกระทรวงมหาดไทยโดยอนุมัติของคณะรัฐมนตรี เมื่อวันที่ ๑๓ กุมภาพันธ์
พ.ศ. ๒๕๕๕ ออกประกาศไว้ ดังต่อไปนี้

ข้อ ๑  คนต่างด้าวตามประกาศนี้
หมายความว่าบุคคลสัญชาติพม่า ลาว และกัมพูชา ที่มาทำทะเบียนประวัติ
หรือบัตรประจำตัวตามกฎหมายว่าด้วยการทะเบียนราษฎร และได้รับใบอนุญาตทำงาน
ซึ่งอยู่ภายใต้เงื่อนไขตามบันทึกความเข้าใจว่าด้วยความร่วมมือด้านการจ้างแรงงานระหว่างรัฐบาลแห่งราชอาณาจักรไทยกับรัฐบาลแห่งสหภาพพม่า
รัฐบาลแห่งสาธารณรัฐประชาธิปไตยประชาชนลาว และรัฐบาลแห่งราชอาณาจักรกัมพูชา ดังนี้
(๑) ประกาศกระทรวงมหาดไทย
เรื่องการอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษตามมติคณะรัฐมนตรี
เมื่อวันที่ ๒๖ เมษายน พ.ศ. ๒๕๕๔ ลงวันที่ ๒๕ พฤษภาคม พ.ศ. ๒๕๕๔
(๒) ประกาศกระทรวงมหาดไทย
เรื่องการอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษตามมติคณะรัฐมนตรี
เมื่อวันที่ ๑๓ กุมภาพันธ์ พ.ศ. ๒๕๕๕ ลงวันที่ ๑๕ มีนาคม พ.ศ. ๒๕๕๕

ข้อ ๒  การออกนอกเขตท้องที่จังหวัดที่ได้จัดทำทะเบียนประวัติของคนต่างด้าว
เพื่อไปดำเนินการพิสูจน์สัญชาติ ให้ดำเนินการดังนี้
(๑) กรณีพิสูจน์สัญชาติในราชอาณาจักร ณ สถานที่ที่กรมการจัดหางาน
กระทรวงแรงงานกำหนด ให้กรมการจัดหางานหรือหน่วยงานในสังกัด
จัดทำบัญชีรายชื่อพร้อมเลขประจำตัว ๑๓ หลัก ของคนต่างด้าวที่จะเข้ารับการพิสูจน์สัญชาติที่ต้องออกนอกเขตท้องที่จังหวัด
คนต่างด้าวจะออกนอกเขตท้องที่ได้ เมื่อได้รับอนุญาตจากปลัดกระทรวงมหาดไทยหรือผู้ซึ่งได้รับมอบหมายในเขตท้องที่กรุงเทพมหานคร
หรือได้รับอนุญาตจากผู้ว่าราชการจังหวัดหรือผู้ซึ่งได้รับมอบหมายในเขตท้องที่จังหวัดอื่น
(๒) กรณีการเดินทางไปเพื่อพิสูจน์สัญชาติและรับหนังสือเดินทาง
เอกสารใช้แทนหนังสือเดินทาง และหนังสือรับรองสถานะบุคคลของคนต่างด้าว
ให้กรมการจัดหางานจัดทำบัญชีรายชื่อพร้อมเลขประจำตัว ๑๓ หลัก
ของคนต่างด้าวที่ประเทศต้นทางตอบรับ
เพื่อปลัดกระทรวงมหาดไทยหรือผู้ซึ่งได้รับมอบหมายพิจารณาอนุญาต
เมื่อได้รับผลการอนุญาตแล้วให้กรมการจัดหางานดำเนินการต่อไป พร้อมทั้งแจ้งสำนักงานตรวจคนเข้าเมืองเพื่อประสานด่านตรวจคนเข้าเมืองในการดำเนินกรรมวิธีการเดินทางออกนอกราชอาณาจักร
และกลับเข้ามาในราชอาณาจักรเพื่อดำเนินการเกี่ยวกับการทำงาน
ทั้งนี้ ให้นายจ้างและคนต่างด้าวใช้เอกสารการอนุญาตออกนอกเขตท้องที่
พร้อมทั้งบัตรประจำตัวคนซึ่งไม่มีสัญชาติไทย หรือแบบรับรองรายการทะเบียนประวัติของคนต่างด้าวที่ได้รับอนุญาตให้อยู่ในราชอาณาจักรเป็นกรณีพิเศษ
(ท.ร.๓๘/๑) และเอกสารส่งแรงงานต่างด้าวไปพิสูจน์สัญชาติ สำหรับแสดงต่อเจ้าหน้าที่ในการเดินทางออกนอกเขตท้องที่เพื่อไปดำเนินการพิสูจน์สัญชาติ

ข้อ ๓  เพื่อประโยชน์ในการปฏิบัติตามข้อตกลงว่าด้วยความร่วมมือด้านการจ้างแรงงานมิให้นำบทบัญญัติตามมาตรา
๑๒ (๓) แห่งพระราชบัญญัติคนเข้าเมือง พ.ศ. ๒๕๒๒ มาใช้บังคับกับคนต่างด้าวตามข้อ ๑

ข้อ ๔  หนังสือเดินทาง
เอกสารใช้แทนหนังสือเดินทาง
และหนังสือรับรองสถานะบุคคลของคนต่างด้าวให้เป็นไปตามแบบที่กระทรวงการต่างประเทศให้การรับรอง

ข้อ ๕  ให้พนักงานเจ้าหน้าที่ตามกฎหมายว่าด้วยคนเข้าเมืองประทับตราอนุญาตให้คนต่างด้าวซึ่งถือเอกสาร
ตามข้อ ๔ อยู่ในราชอาณาจักร เป็นเวลาสองปี
เมื่อคนต่างด้าวดังกล่าวอยู่ในราชอาณาจักรครบกำหนดระยะเวลาอนุญาตแล้ว
หากประสงค์จะอยู่ในราชอาณาจักรต่อไปอีกเพื่อทำงาน
ให้สามารถขออยู่ในราชอาณาจักรได้อีกครั้งเดียว เป็นระยะเวลาไม่เกินสองปี

ทั้งนี้ ตั้งแต่บัดนี้เป็นต้นไป

ประกาศ
ณ วันที่ ๑๕ มีนาคม พ.ศ. ๒๕๕๕
ยงยุทธ
 วิชัยดิษฐ
รัฐมนตรีว่าการกระทรวงมหาดไทย

ปริยานุช/ผู้จัดทำ
๑๙ เมษายน ๒๕๕๕

ณัฐพร/ผู้ตรวจ
๑๙ เมษายน ๒๕๕๕

[๑] ราชกิจจานุเบกษา
เล่ม ๑๒๙/ตอนพิเศษ ๖๕ ง/หน้า ๑๘/๑๑ เมษายน ๒๕๕๕